Engelsk Antikva
Engelsk Antikva er en nyklassicistisk skrift lanceret af det engelske skriftstøberi Austin & Sons i 1819, karakteristisk ved en stærk lodret orientering af bogstaverne, stor optisk kontrast mellem versalernes grundstreger og meget tynde hårstreger. Engelsk Antikva er stilmæssigt beslægtet med både Bodoni Antikva og Didot Antikva, men er betydeligt smallere. Ligesom begge har den en helt lodret akse gennem bogstaverne. Skriften blev videreudviklet af talrige skriftstøberier til et stort antal skriftstyrker og -bredder og vandt stor udbredelse i løbet af 1800-tallet i takt med Englands dominerende rolle på verdensmarkedet og udbredelsen af hurtigtgående trykpresser. Også i Danmark blev Engelsk Antikva udbredt – specielt til avistypografi, som fx til Dagbladet Politiken i 1884.